C 194/82
MT
Il-Ġurnal Uffiċjali tal-Unjoni Ewropea
12.5.2022
1.3.
Il-KESE jisħaq li l-limiti tal-flotta jipprovdu spinta qawwija ħafna u effiċjenti għal bidla teknoloġika fl-industrija.
F’konformità mal-Opinjoni preċedenti tiegħu (2), il-KESE jinnota li, minkejja l-benefiċċji kollha, l-approċċ tal-“emissjonijiet mill-egżost” għandu jiġi kkomplementat minn strumenti ta’ politika oħrajn.
Il-Pakkett Lesti għall-Mira ta’ 55 % irid jiżgura approċċ taċ-ċiklu tal-ħajja u jevita l-elettrifikazzjoni tat-trasport bit-triq li twassal għal bidla fl-emissjonijiet upstream fil-katina tal-valur. 1.4.
Il-KESE jafferma mill-ġdid bil-qawwa li l-mobilità individwali trid tibqa’ aċċessibbli u bi prezzijiet raġonevoli għal kulħadd, b’mod speċjali għal dawk li jivvjaġġaw li ma għandhomx aċċess għal trasport pubbliku ta’ kwalità jew għal soluzzjonijiet oħra ta’ mobilità (3). 1.5.
Is-settur tal-karozzi huwa ta’ importanza strateġika għall-ekonomija Ewropea.
Il-manifattura tal-karozzi (assemblaġġ u fornituri) timpjega 2,6 miljun ħaddiem u tiġġenera 900 000 impjieg fl-industriji tal-forniment, li flimkien jirrappreżentaw 11,6 % tal-impjiegi fil-manifattura fl-UE. 1.6.
Bl-aċċellerazzjoni drammatika tar-ritmu tad-dekarbonizzazzjoni li l-pakkett Lesti għall-Mira ta’ 55 % se jinvolvi, l-aktar fl-industrija tal-karozzi, se jkunu meħtieġa riżorsi addizzjonali — pereżempju, f’Fond għal Tranżizzjoni Ġusta (JTF) estiż — biex jiġu indirizzati l-konsegwenzi soċjali tal-miżuri għat-tnaqqis tal-emissjonijiet f’reġjuni dipendenti mill-ktajjen tal-provvista tal-karozzi. 1.7.
Il-KESE jafferma mill-ġdid it-talba tiegħu biex titwettaq evalwazzjoni li tinkludi s-sitwazzjoni attwali dwar il-kwalifiki u t-taħriġ (mill-ġdid) tal-persunal kif ukoll analiżi aġġornata tal-oqsma li fihom tkun meħtieġa azzjoni (addizzjonali) sabiex jittejbu aktar il-ħiliet u l-kwalifiki tal-impjegati fl-industrija tal-karozzi għat-tranżizzjoni strutturali (4).
Il-KESE jtenni li dawn l-aspetti għandhom jiġu inklużi fid-dispożizzjonijiet proposti dwar il-governanza u l-monitoraġġ. 1.8.
Il-KESE huwa mħasseb li sakemm ma jkunx hemm fis-seħħ l-infrastruttura tal-iċċarġjar meħtieġa biex tappoġġja t-tranżizzjoni, se jkun diffiċli biex jintlaħqu l-miri għt-tnaqqis tal-emissjonijiet.
L-infrastruttura tal-iċċarġjar għandha tiġi implimentata fejn in-nies jgħixu, jaħdmu u jiżvolġu l-attivitajiet tagħhom ta’ kuljum. 1.9.
Il-fjuwils rinnovabbli u dawk b’livell baxx ta’ emissjonijiet ta’ karbonju, kif ukoll l-e-fjuwils, jista’ jkollhom xi rwol x’jaqdu fid-dekarbonizzazzjoni tat-trasport bit-triq, b’mod speċjali għall-flotta eżistenti u għal partijiet li diffiċli jiġu elettrifikati, iżda jridu jiġu applikati standards ta’ sostenibbiltà sodi.
2.
Kuntest tal-proposta 2.1.
Il-Komunikazzjoni dwar il-Patt Ekoloġiku Ewropew (5) nediet strateġija ġdida għat-tkabbir għall-UE li għandha l-għan li tittrasforma lill-UE f’soċjetà ġusta u prospera, b’ekonomija moderna, effiċjenti fl-użu tar-riżorsi u kompetittiva.
Hija tafferma mill-ġdid l-ambizzjoni tal-Kummissjoni li żżid il-miri klimatiċi tagħha u tagħmel lill-Ewropa l-ewwel kontinent newtrali għall-klima sal-2050. 2.2.
Dan l-objettiv huwa stabbilit fil-Komunikazzjoni “Pjaneta Nadifa għal Kulħadd — Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima” (6). 2.3.
Abbażi ta’ valutazzjoni tal-impatt komprensiva, il-Komunikazzjoni tal-Kummissjoni dwar It-tisħiħ tal-ambizzjoni klimatika tal-Ewropa għall-2030 (7) ipproponiet li tiżdied l-ambizzjoni tal-UE u li jitressaq pjan komprensiv biex il-mira vinkolanti tal-Unjoni Ewropea għall-2030 lejn tnaqqis nett fl-emissjonijiet tiżdied għal mill-anqas 55 %, b’mod responsabbli.
Il-mira għall-2030 hija konformi mal-objettiv tal-Ftehim ta’ Pariġi li ż-żieda fit-temperatura globali tinżamm ferm taħt iż-2 oC u li jsiru sforzi biex din tinżamm għal 1,5 oC.
Il-Kunsill Ewropew approva l-mira vinkolanti l-ġdida tal-UE għall-2030 fil-laqgħa tiegħu ta’ Diċembru 2020 (8).
Sabiex twettaq dan il-livell ogħla ta’ ambizzjoni għall-2030, il-Kummissjoni rrieżaminat il-leġiżlazzjoni attwalment fis-seħħ dwar il-klima u l-enerġija, li hija mistennija li tnaqqas biss l-emissjonijiet tal-gassijiet serra b’40 % sal-2030 u b’60 % sal-2050.
(2) (3) (4) (5) (6) (7) (8)
ĠU C 227, 28.6.2018, p. 52.
L-Opinjoni tal-KESE dwar “L-istrateġija tal-UE dwar il-mobilità u l-katini ta’ valur industrijali tal-UE: approċċ ekosistemiku fl-industrija tal-karozzi” (opinjoni fuq inizjattiva proprja), punt 1.3 (ĠU C 105, 4.3.2022, p. 26).
ĠU C 227, 28.6.2018, p. 52, punti 1.6 u 4.13.
COM(2019) 640 final.
COM(2018) 773 final.
COM(2020) 562 final.
Konklużjonijiet tal-Kunsill Ewropew tal-10 u l-11 ta’ Diċembru 2020, EUCO 22/20 CO EUR 17 CONCL 8.